
Studenții Universității din București, invitați să se înscrie la concursul de video-jurnalism sci-tech „POV: Future de la Mindcraft Stories”. Data-limită de transmitere a candidaturilor, 2 aprilie 2024
[bookmark: _GoBack]Mindcraft Stories, în parteneriat cu Fundația Friends For Friends și cu sprijinul BRD – Groupe Société Générale, desfășoară concursul POV: Future.  Proiectul se adresează tinerilor jurnaliști și creatorilor de conținut pasionați de știință și tehnologie, cu vârste între 18 și 29 de ani, care locuiesc în România. 
Astfel, studenții Universității din București, în special cei de la Facultatea de Jurnalism și Științele Comunicării, sunt invitați să participe la competiția al cărei scop este de a oferi o platformă unde participanțíi să își poată exprima creativitatea și să dezbată viitorul tehnologiei și științei.
Finaliștii Hackathonului, vizită de lucru în șase țări europene 
Candidații trebuie să trimită un videoclip de prezentare de un minut, un CV și, dacă doresc, un pitch pentru un proiect audio-video. Toate aceste documente trebuie să fie trimise până marți, 2 aprilie 2024, ora 23:59, prin transmiterea unui e-mail, la adresa povfuture@mindcraftstories.ro sau prin completarea acestui formular online.
Competiția se va desfășura în mai multe etape. Astfel, în perioada 2-9 aprilie 2024, candidații selectați vor participa la interviuri online. Finaliștii vor participa la un Hackathon, concurs care se desfășoară în București, în perioada 11-13 aprilie 2024. Persoanele selectate în urma Hackathonului vor pleca într-o călătorie prin Europa, în perioada 9-19 mai 2024. În cadrul acesteia, câștigătorii vor vizita locuri interesante din șașe țări europene și vor lucra activ la pregătirea proiectelor lor video de jurnalism sci-tech.
Mindcraft Stories va selecta și finanța un sezon pilot pentru câteva dintre aceste proiecte, în limita sumei totale de 30.000 de euro. Producțiile pot fi concepute pentru orice platformă socială și vor fi difuzate și promovate pe canalele social-media și pe site-ul Mindcraft Stories.
Mindcraft Stories și juriul vor analiza toate înscrierile primite și vor alege lista scurtă de candidați. Juriul concursului POV: Future aduce la un loc jurnaliști, creatori de conținut și specialiști din industria cinematografică: Cosmin Savu (corespondent special specializat în jurnalism de investigație alături de echipa „România, te iubesc!” de la ProTV), Ada Dumitru (actriță și creatoare de conținut pe TikTok), Andrada Fiscutean (jurnalistă, cadru didactic asociat la Facultatea de Jurnalism și Științele Comunicării a UB, unde predă cursul de jurnalism de știință), Cătălin Moise (creator de conținut pe YouTube), Monica Felea (co-fondator Bad Unicorn), Vlad Tăușance (publisher al Fundației Friends for Friends) și Mihai Ghiduc (redactor-șef al proiectului editorial și al platformei Mindcraft Stories).
Participanții vor beneficia de traininguri, acces la echipamente și resurse, precum și de o diurnă de 100 euro/zi, pe durata Eurotripului. Transportul, cazarea și masa pe perioada Eurotripului vor fi asigurate de către organizatori. 
Pentru detalii suplimentare, persoanele interesate pot accesa regulamentul complet al concursului aici sau pot solicita informații suplimentare la la adresa de e-mail povfuture@mindcraftstories.ro. 
Despre Mindcraft Stories și Fundația Friends For Friends
Mindcraft Stories este un proiect editorial despre știință, tehnologie și societate susținut de BRD – Groupe Société Générale.
Fundația Friends For Friends sprijină inițiativele creative și educaționale, încurajând tinerii să se exprime liber și să contribuie activ la dezvoltarea comunităților lor.


